༈ན་མོ་བཛྲ་བྷཻ་ར་ཝཱ་ཡ།  འདིར་དཔལ་ལྡན་དམག་ཟོར་གྱི་རྒྱལ་མོ་མཆོད་པར་འདོད་པས་མཆོད་གཏོར་རྣམས་བཤམས་ཤིང་།  དམིགས་པ་བརྟན་པོས་འདི་ལྟར།  བྷྱཽཿབྷྱཽཿབྱང་ཤར་མུ་ལེ་དིང་གི་རྒྱ་མཚོ་ནས།  ། རླུང་ནག་ཁྲག་མཚོ་འཁྲུག་པའི་རྦ་ཀློང་གཤེད།  ། སྲོག་བདག་མ་མོ་ནག་མོ་འབོད་ཀྱི་གཤེགས།  ། དྲེའུའི་སྟེང་དུ་བརྟན་པར་བཞུགས་སུ་གསོལ།  ། སྔོན་དང་ཕྱི་ནས་རྒྱུག་པ་གདོང་གཉན་གཉིས།  ། ནམ་ཟླ་བཞི་ལ་དབང་བྱེད་ལྷ་མོ་བཞི།  ། ཚེ་རིང་མཆེད་ལྔ་བསྟན་མ་བཅུ་གཉིས་བཅས།  ། འཁོར་ཚོགས་དམ་ཅན་རྒྱ་མཚོའི་དབུས་སུ་བཞུགས།  ། པདྨ་ཀ་མ་ལ་ཡེ་སྟྭཾ།  ཆོས་དབྱིངས་ངང་ལས་བྱུང་བའི་ཤ་དང་ཁྲག། ཟག་པ་མེད་པའི་བདུད་རྩི་རྣམ་པ་ལྔ།  ། བདེ་བ་ཆེན་པོའི་ངང་དུ་འབུལ་བ་འདི།  ། དགྱེས་པ་ཆེན་པོས་བཞེས་པར་མཛད་དུ་གསོལ།  ། ཞེས་ལན་གསུམ་གྱིས་གཏོར་མ་ཕུལ།  མ་མོ་ནག་མོ་འཇིགས་གཟུགས་མ།  ། གཤིན་རྗེའི་ལྕམ་མོ་མི་སྲུན་མ།  ། རེ་ལྡེ་སྟག་གིས་དཀྲིས་པ་མོ།  ། ཁྲག་དང་ཞག་གིས་བསྐུས་ལ་བསྟོད།  ། བེ་ཅོན་ནལ་ཐོད་རབ་ཏུ་འཕྱར།  ། ནལ་བུའི་ཤ་དང་ཁྲག་ལ་དགའ།  ། ཐུན་དང་གདུག་པའི་ཁྲག་གིས་མྱོས།  ། དགྲ་བགེགས་སྲོག་འཕྲོག་ཁྱོད་ལ་བསྟོད།  ། ཐལ་བ་དུ་བའི་ཚོགས་མང་ཅན།  ། རྨ་བྱའི་གདུགས་ཀྱིས་དབུ་ལ་ཕུབ།  ། ཁྱབ་འཇུག་ནག་པོས་རྟག་ཏུ་མཆོད།  ། དབྱངས་ཅན་ལྷ་མོ་འཁོར་བཅས་བསྟོད།  ། ཁྱོད་ལ་བསྟོད་ཅིང་མཆོད་པའི་མཐུས།  ། བདག་ཅག་དཔོན་སློབ་འདུས་སྡེ་ཡི།  ། ཆོས་དང་ཆོས་ལྡན་བྱ་བ་ཀུན།  ། འབད་མེད་ལྷུན་གྱིས་འགྲུབ་པར་མཛོད།  ། གསར་བུ་རྣམས་ཀྱི་བློ་གྲོས་རྒྱས།  ། མཐར་ཕྱིན་པ་རྣམས་ཏིང་འཛིན་ཐོབ།  ། ཀློག་དང་ཁ་ཏོན་བྱ་བ་འཕེལ།  ། མང་དུ་ཐོས་པའི་བདག་ཉིད་མཛོད།  ། འདོད་པའི་དོན་རྣམས་འདི་དག་ལ།  ། བར་དུ་གཅོད་པའི་བགེགས་རྣམས་དང་།  ། མི་ཡི་ཚོགས་རྣམས་མ་ལུས་པ།  ། ཟོ་ཞིག་འཐུངས་ཤིག་རབ་ཏུ་ཆོམས།  ། ཀླད་ཁྲག་རྒྱུ་མ་མགོ་སྙིང་འཐོར།  ། ནད་ཡམས་དལ་ཡམས་མ་ལུས་ཐོངས།  ། ཤོ་རྡེའུ་དཀར་ནག་ཁྲམ་ཤིང་ཐོབ།  ། ཐལ་བའི་རྡུལ་དུ་བརླག་པར་མཛོད།  ། དཔལ་ལྡན་བླ་མ་འཁོར་བཅས་ཀྱི།  ། སྐུ་ཚེ་ཡུན་དུ་བརྟན་པ་དང་།  ། ཇི་ལྟར་བཞེད་པའི་དོན་ཐམས་ཅད།  ། ལྷུན་གྱིས་འགྲུབ་པའི་སྟོང་གྲོགས་མཛོད།  ། ཁྱོད་ནི་རྟག་ཏུ་བདག་གི་མ།  ། ཚེ་རབས་ཀུན་ཏུ་མ་མཛོད་ཅིག། ཁྱོད་ནི་(༥༨)རྟག་ཏུ་བདག་གི་སྲིང་།  ། ཚེ་རབས་ཀུན་ཏུ་སྲིང་མཛོད་ཅིག། རྟག་ཏུ་འབད་པའི་གྲོགས་མཛད་ནས།  ། ཞི་དང་རྒྱས་དང་དབང་མངོན་སྤྱོད།  ། ཕྱག་རྒྱ་ཆེན་པོ་ལ་སོགས་པ།  ། དངོས་གྲུབ་འབྱུང་བའི་བཀྲ་ཤིས་སྩོལ།  ། ཅེས་དཔལ་ལྡན་དམག་ཟོར་གྱི་རྒྱལ་མོ་ལ་མཆོད་པའི་རིམ་པ་འདི་ནི་གནས་པ་མི་ཚན་འདུས་སྡེའི་སྔོན་གྱི་གཏོར་འབུལ་ལ་ཞུས་དག་དང་གསར་རྩོམ་འདི་ལྟ་བུ་ཞིག་དགོས་ཞེས་བསྐུལ་བ་ལྟར་༧གཤིན་རྗེ་གཤེད་ཀྱི་རྣལ་འབྱོར་པ་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་གཏོར་འབུལ་རྙིང་བ་རྗེ་མགོན་པོ་དཔལ་གྱིས་མཛད་པ་བྱིན་རླབས་ཅན་འདུག་པས་སོར་བཞག་ཅིང་གསར་དུ་འདི་ལྟར་བསྒྲིགས་པའི་ཡི་གེ་པ་ནི་ལོཙྪ་བ་བློ་བཟང་མཁས་མཆོག་གོ། །  ། །